Նախագիծ

**ԱՐՁԱՆԱԳՐՈՒԹՅՈՒՆ**

**«Եվրասիական տնտեսական միության մասին» 2014 թվականի մայիսի 29-ի պայմանագրում փոփոխություններ կատարելու մասին**

Եվրասիական տնտեսական միության անդամ պետությունները, այսուհետ՝ անդամ պետություններ,

«Եվրասիական տնտեսական միության մասին» 2014 թվականի մայիսի 29-ի պայմանագրի 82-րդ հոդվածի 2-րդ կետն իրագործելու նպատակով,

առաջնորդվելով «Հայաստանի Հանրապետության՝ «Եվրասիական տնտեսական միության մասին» 2014 թվականի մայիսի 29-ի պայմանագրին միանալու վերաբերյալ» 2014 թվականին հոկտեմբերի 10-ին ստորագրված պայմանագրի թիվ 3 հավելվածի 64-րդ կետով,

համաձայնեցին հետեւյալի մասին.

Հոդված 1

Անդամ պետությունների միջեւ էլեկտրական էներգիայի (հզորության) միջպետական հաղորդում իրականացնելու մեթոդաբանության մեջ («Եվրասիական տնտեսական միության մասին» 2014 թվականի մայիսի 29-ի պայմանագրի թիվ 21 հավելվածը հանդիսացող «Էլեկտրաէներգետիկայի ոլորտում բնական մենաշնորհների սուբյեկտների ծառայություններին հասանելիության ապահովման, այդ թվում՝ գնագոյացման եւ սակագնային քաղաքականության հիմունքների մասին» արձանագրության հավելված) կատարել հետեւյալ փոփոխությունները.

1. 1-ին բաժինը լրացնել հետեւյալ բովանդակությամբ 1.4 կետով՝

«1.4. Հայաստանի Հանրապետության տարածքում:

1.4.1. Հայաստանի Հանրապետության էլեկտրաէներգետիկական համակարգում (այսուհետ՝ Հայաստանի ԷԷՀ ) ՄՊՀ-ի տարեկան կանխատեսվող ծավալները որոշվում են ՄՊՀ-ն կազմակերպելու համար լիազորված կազմակերպության կողմից (Հայաստանի Հանրապետության համակարգային օպերատոր)՝ հայտի հիման վրա:

1.4.2. Առաջիկա օրացուցային տարվա համար հայտը ներկայացվում է նախորդող տարվա ապրիլի 1-ից ոչ ուշ։ Հայտի մեջ նշվում է ՄՊՀ-ի տարեկան ծավալը՝ ամիսների բաշխմամբ եւ Հայաստանի Հանրապետության սահմանին էլեկտրական էներգիայի ընդունման եւ հանձնման կետերի նշումով։

1.4.3. Հայտն ուսումնասիրելիս Հայաստանի Հանրապետության համակարգային օպերատորն առաջնորդվում է Հայաստանի ԷԷՀ-ի առկա տեխնիկական հնարավորության մեծությամբ, որը որոշվում է սույն մեթոդաբանությանը համապատասխան։ Եթե ՄՊՀ-ի հայտագրվող մեծությունը գերազանցում է Հայաստանի ԷԷՀ-ի առկա տեխնիկական հնարավորության մեծությունն ընդհանուր առմամբ տարեկան կտրվածքով կամ տարվա որեւէ ամսվա համար, ապա Հայաստանի Հանրապետության համակարգային օպերատորը հայտ ներկայացրած կազմակերպություն է ուղարկում հիմնավորված մերժում։

1.4.4. ՄՊՀ-ի հայտագրված ծավալները, որոնք համաձայնեցվել են Հայաստանի Հանրապետության համակարգային օպերատորի հետ, ձեւակերպվում են որպես էլեկտրական էներգիայի հաղորդման պայմանագրի հավելված եւ հաշվի են առնվում էլեկտրական էներգիայի հաղորդման ծառայությունների սակագները հաշվարկելու ժամանակ։

1.4.5. Հայաստանի ԷԷՀ-ի համաձայն՝ Էլեկտրական էներգիայի եւ հզորության կանխատեսվող հաշվեկշիռների ձեւավորումից հետո՝ մինչեւ պլանավորվող տարվան նախորդող տարվա հոկտեմբերի 15-ը, երկկողմ միջպետական պայմանագրերով էլեկտրական էներգիայի մատակարարումների ծավալները սահմանվում եւ համաձայնեցվում են մեծածախ շուկայի սուբյեկտների հետ։

1.4.6. ՄՊՀ-ի համար նախատեսվող էլեկտրական էներգիայի ծավալները կարող են ճշգրտվել ՄՊՀ-ի կազմակերպման եւ իրականացման համար լիազորված սուբյեկտների առաջարկով՝ մինչեւ պլանավորվող մատակարարման տարվան նախորդող տարվա նոյեմբերի 1-ը։»։

2. 2-րդ բաժնում՝

ա) 2.2.2 ենթակետը շարադրել հետեւյալ խմբագրությամբ՝

«2.2.2. Պլանավորումը (անդամ պետությունների միջեւ ՄՊՀ-ի պլանավորված ծավալների իրագործելիության հաշվարկը) իրականացվում է Ռուսաստանի ՄԷՀ-ի ու Ղազախստանի ՄԷՀ-ի միջեւ, Ռուսաստանի ՄԷՀ-ի ու Բելառուսի Միացյալ էներգետիկական համակարգի (Բելառուսի ՄԷՀ) միջեւ, ինչպես նաեւ Ռուսաստանի ՄԷՀ-ի ու Հայաստանի ԷԷՀ-ի միջեւ (երրորդ երկրների էլեկտրաէներգետիկական համակարգերի միջոցով)՝ զուգահեռ աշխատող էլեկտրաէներգետիկական համակարգերի հաշվարկային մոդելի օգտագործմամբ (այսուհետ՝ հաշվարկային մոդել):»։

բ) 2.2.3 ենթակետը «Բելառուսի ՄԷՀ-ի» բառերից հետո լրացնել «, Հայաստանի ԷԷՀ-ի եւ երրորդ պետությունների էներգահամակարգերի համարժեքների, որոնց միջոցով իրականացվում է Ռուսաստանի ՄԷՀ-ի եւ Հայաստանի ԷԷՀ-ի միջեւ էլեկտրական էներգիայի (հզորության) հաղորդումը» բառերով.

գ) 2.2.6 ենթակետը լրացնել «, ինչպես նաեւ երրորդ պետությունների այն էներգահամակարգերի համակարգային օպերատորների հետ համաձայնեցմամբ Հայաստանի ԷԷՀ-ի համակարգային օպերատորի հետ, որոնց միջոցով իրականացվում է Ռուսաստանի ՄԷՀ-ի եւ Հայաստանի ԷԷՀ-ի միջեւ էլեկտրական էներգիայի (հզորության) հաղորդումը» բառերով.

դ) 2.3.1 - 2.3.3, 2.4.1, 2.4.3, 2.4.5, 2.5.1, 2.6.1, 2.6.3, 2.6.5 - 2.6.7 ենթակետերը համապատասխան հոլովով «Ղազախստանի ՄԷՀ-ի համակարգային օպերատոր» բառերից հետո լրացնել «, Հայաստանի ԷԷՀ-ի համակարգային օպերատոր» բառերով՝ համապատասխան հոլովներով.

ե) 2.4.2 ենթակետում՝

առաջին նախադասության մեջ «Ռուսաստանի ՄԷՀ-ի համակարգային օպերատորը» բառերը փոխարինել «ՄԱԷՑ-ի կառավարման կազմակերպությունը» բառերով.

լրացնել հետեւյալ բովանդակությամբ պարբերությամբ՝

«Հայաստանի ԷԷՀ-ի համակարգային օպերատորը ձեւավորում եւ պլանավորման համակարգողին է ներկայացնում Հայաստանի ԷԷՀ-ի՝ հաշվարկային մոդելում ներառված էլեկտրացանցային սարքավորումների վերանորոգումների գրաֆիկները։ Հայաստանի ԷԷՀ-ի՝ հաշվարկային մոդելում ներառված էլեկտրացանցային սարքավորումների վերանորոգումների գրաֆիկները ենթակա չեն պլանավորման համակարգողի հետ համաձայնեցման։».

զ) 2.4.4 ենթակետը լրացնել «, ինչպես նաեւ Ռուսաստանի ՄԷՀ-ի եւ Հայաստանի ԷԷՀ-ի միջեւ էլեկտրական էներգիայի (հզորության) հաղորդում» բառերով.

է) 2.6.2 ենթակետի հինգերորդ պարբերությունը շարադրել հետեւյալ խմբագրությամբ՝

«ՄԱԷՑ կառավարման կազմակերպությունը պլանավորման համակարգողին է ներկայացնում Բելառուսի ՄԷՀ-ի համակարգային օպերատորի գործառույթներն իրականացնող կազմակերպության, Ղազախստանի ՄԷՀ-ի համակարգային օպերատորի եւ Հայաստանի ԷԷՀ-ի համակարգային օպերատորի հետ համաձայնեցված՝ Ռուսաստանի ՄԷՀ-ի, Բելառուսի ՄԷՀ-ի, Ղազախստանի ՄԷՀ-ի եւ Հայաստանի ԷԷՀ-ի միջեւ էլեկտրական էներգիայի մատակարարումների ծավալների ժամային գրաֆիկների հանրագումարային արժեքներն անդամ պետությունների միջեւ բոլոր տեսակների պայմանագրերի համար, այդ թվում՝ ՄՊՀ-ի համար։»։

3. 3-րդ բաժինը լրացնել հետեւյալ բովանդակությամբ 3.4 կետով՝

«3.4. Հայաստանի Հանրապետության տարածքում ՄՊՀ-ն ապահովվում է հետեւյալ լիազորված կազմակերպությունների կողմից՝

3.4.1. ՄՊՀ-ի կազմակերպումը վերապահվում է համակարգային օպերատորին՝ Հայաստանի ԷԷՀ-ի եւ երրորդ պետությունների էներգահամակարգերի զուգահեռ աշխատանքի ռեժիմների կազմակերպման եւ կառավարման մասով, որոնց միջոցով իրականացվում է Հայաստանի ԷԷՀ-ի եւ Ռուսաստանի ՄԷՀ-ի միջեւ էլեկտրական էներգիայի (հզորության) հաղորդում, հետեւյալ գործառույթների կատարմամբ՝

- հաղորդման ցանցով էլեկտրական էներգիայի հաղորդման մասով տեխնիկական կարգավարացման ծառայությունների եւ էլեկտրական էներգիայի արտադրություն - սպառում հավասարակշռումը կազմակերպելու ծառայությունների մատուցում,

- զուգահեռ աշխատանքի ռեժիմների կազմակերպման եւ կառավարման մասով երրորդ պետությունների էլեկտրաէներգետիկական համակարգերի հետ փոխգործակցություն:

3.4.2. ՄՊՀ-ի իրականացումը վերապահվում է Հայաստանի Հանրապետության տարածքում էլեկտրական էներգիայի (հզորության) հաղորդում իրականացնող լիազորված կազմակերպությանը, որն իրականացնում է Հայաստանի ԷԷՀ-ով էլեկտրական էներգիայի հաղորդման ծառայությունների մատուցման գործառույթ:

3.4.3. ՄԷՀ-ի հսկողությունը եւ հաշվառումը վերապահվում են հաշվարկային կենտրոնի ծառայություններ տրամադրող լիազորված կազմակերպությանը, որն իրականացնում է հետեւյալ գործառույթները՝

- արտադրված, տեղափոխված, արտահանվող, ներմուծվող էլեկտրական էներգիայի (հզորության), ինչպես նաեւ երրորդ պետությունների էլեկտրաէներգետիկական համակարգերի զուգահեռ աշխատանքով պայմանավորված՝ էլեկտրական էներգիայի առեւտրային հաշվառում, էլեկտրական էներգիայի առեւտրային հաշվառման գործող ավտոմատացված համակարգի հիման վրա.

- էլեկտրական էներգիայի նորմատիվ տեխնոլոգիական կորուստների հաշվարկ եւ փաստացի տեխնոլոգիական կորուստների հաշվառում։»։

4. 4-րդ բաժինը լրացնել հետեւյալ բովանդակությամբ 4.4 կետով՝

«4.4. Հայաստանի Հանրապետության տարածքում:

4.4.1. Հայաստանի Հանրապետության օրենսդրությանը համապատասխան՝ բարձրավոլտ էլեկտրական ցանցերով էլեկտրական էներգիայի հաղորդման ծառայությունների, այդ թվում՝ անդամ պետությունների միջեւ ՄՊՀ-ի ծառայությունների սակագինը հաշվարկվում է հետեւյալ բանաձեւով՝

որտեղ՝

Т-ն՝ էլեկտրական էներգիայի հաղորդման, այդ թվում՝ անդամ պետությունների միջեւ ՄՊՀ-ի ծառայությունների սակագինն է (առանց ավելացված արժեքի հարկը հաշվի առնելու), որը կիրառվում է բարձրավոլտ էլեկտրական ցանցերով էլեկտրական էներգիայի հաղորդում, այդ թվում՝ ՄՊՀ-ն իրականացնող սպառողների համար (դրամ/կՎտ.ժ).

Z-ն՝ էլեկտրական էներգիայի հաղորդման, այդ թվում՝ ՄՊՀ-ի ծառայությունների համար Հայաստանի Հանրապետության բարձրավոլտ էլեկտրական ցանցերի ընդհանուր տարեկան ծախսերն են, որոնք հաստատվել են Հայաստանի Հանրապետության լիազորված պետական մարմնի կողմից։ Բարձրավոլտ էլեկտրական ցանցերի տարեկան ծախսերը որոշվում են Հայաստանի Հանրապետության օրենսդրությամբ սահմանված կարգով (մլն դրամ).

А-ն՝ մաշվածության տարեկան մեծությունն է, որը որոշվում է գծային մեթոդով, ելնելով ակտիվների գործածության մեջ դրված լինելու հանգամանքից (մլն դրամ).

P-ն՝ շահույթի տարեկան մակարդակն է, որն անհրաժեշտ է էլեկտրական էներգիայի հաղորդման, այդ թվում՝ ՄՊՀ-ի ծառայությունների մատուցման դեպքում բարձրավոլտ էլեկտրական ցանցերի արդյունավետ գործունեության համար, որը որոշվում է Հայաստանի Հանրապետության օրենսդրությամբ սահմանված կարգով (մլն դրամ).

Wգում-ը՝ պայմանագրերով հայտագրված բարձրավոլտ էլեկտրական ցանցերով էլեկտրական էներգիայի հաղորդման տարեկան հանրագումարային ծավալն է (մլն կՎտ.ժ), ինչպես ներքին շուկայի սպառողների, այնպես էլ արտահանման համար:

4.4.2. Հայաստանի Հանրապետության օրենսդրությանը համապատասխան բարձրավոլտ էլեկտրական ցանցերով էլեկտրական էներգիայի հաղորդման համար ծառայությունների մատուցման սակագինը հաշվարկելիս, որպես սակագնային եկամուտ, ներառվում են բարձրավոլտ էլեկտրական ցանցերով էլեկտրական էներգիայի հաղորդման համար ծառայությունների մատուցման ընդհանուր ծախսերը, մաշվածությունը եւ էլեկտրական էներգիայի հաղորդման ծառայություններ մատուցելիս բարձրավոլտ էլեկտրական ցանցերի արդյունավետ գործունեության համար անհրաժեշտ շահույթի մակարդակը (որոշվում է՝ ելնելով ակտիվները գործածության մեջ դրված լինելու հանգամանքից)։

Էլեկտրական էներգիայի հաղորդման ծառայությունների սակագնի մեջ ներառվող ծախսերը որոշվում են Հայաստանի Հանրապետության օրենսդրությանը համապատասխան:

4.4.3. Ավելացված արժեքի հարկը գումարվում է, Հայաստանի Հանրապետության օրենսդրության համաձայն, բարձրավոլտ էլեկտրական ցանցերով էլեկտրական էներգիայի հաղորդման ծառայությունների սակագնին։»։

5. 5-րդ բաժինը լրացնել հետեւյալ բովանդակությամբ 5.4 կետով՝

«5.4. Հայաստանի Հանրապետության տարածքում:

Անդամ պետությունների միջեւ ՄՊՀ-ի ծառայությունների սակագնի ձեւավորման ժամանակ հաշվի չեն առնվում Հայաստանի Հանրապետության օրենսդրությանը համապատասխան ծախսերը։»։

6. 6–րդ բաժնում՝

ա) 6.3 կետում երկրորդ պարբերության մեջ «ՄՊՀ» բառերը փոխարինել «6.3.1. ՄՊՀ» բառերով.

բ) 6.3.1 ենթակետում՝

առաջին պարբերության մեջ «6.3.1. Բելառուսի Հանրապետության կամ Ղազախստանի Հանրապետության անունից լիազորված կազմակերպության հետ առեւտրային գործակալի պայմանագրեր» բառերը փոխարինել «6.3.1.1. Բելառուսի Հանրապետության կամ Ղազախստանի Հանրապետության կամ Հայաստանի Հանրապետության անունից լիազորված կազմակերպության հետ առեւտրային գործակալի պայմանագրեր» բառերով.

տասներորդ պարբերությունը լրացնել հետեւյալ բովանդակությամբ նախադասությամբ՝ «Եթե ՄՊՀ-ն իրականացնելիս պահանջվում է Հայաստանի Հանրապետության եւ Ռուսաստանի Դաշնության միջեւ էլեկտրական էներգիայի (հզորության) հաղորդում երրորդ պետությունների տարածքով, նշված մեծությունը ներառում է նաեւ Ռուսաստանի Դաշնության առեւտրային ենթակառուցվածքի կազմակերպությունների հաշվետու փաստաթղթերով հաստատված, Ռուսաստանի Դաշնության մեծածախ շուկայում առեւտրային գործակալի կրած, նման դեպքերում ՄՊՀ-ի փաստացի ծավալը որոշելու առանձնահատկությունների հետ կապված ծախսերի փոխհատուցում:».

գ) 6.3.2 ենթակետում «6.3.2. Անդամ» բառերը փոխարինել «6.3.1.2. Անդամ» բառերով.

դ) 6.3.3 ենթակետը փոխարինել հետեւյալ բովանդակությամբ ենթակետով՝

«6.3.1.3. Ռուսաստանի Դաշնության եւ սահմանակից անդամ պետությունների լիազորված կազմակերպությունների (սույն մեթոդաբանության 3-րդ բաժնին համապատասխան) միջեւ էլեկտրաէներգիայի առքուվաճառքի պայմանագրեր, որոնք կնքվում են ՄՊՀ-ի հատվածքներով փաստացի սալդո-փոխհոսքերի մեծությունների՝ պլանայինից այն շեղումները փոխհատուցելու նպատակով, որոնք առաջանում են անդամ պետությունների սահմաններով էլեկտրական էներգիայի փոխադրման ժամանակ եւ որոշվում են անդամ պետությունների կողմից համաձայնեցված կարգին համապատասխան:».

ե) ավելացնել հետեւյալ բովանդակությամբ 6.3.2 ենթակետ՝

«6.3.2. Այն դեպքում, երբ ՄՊՀ-ն իրականացնելիս պահանջվում է երրորդ երկրների տարածքներով Հայաստանի Հանրապետության եւ Ռուսաստանի Դաշնության միջեւ էլեկտրական էներգիայի (հզորության) հաղորդում, Ռուսաստանի ՄԷՀ-ի միջոցով ՄՊՀ-ն իրականացվում է հետեւյալի հետ կապված հարցերի կարգավորման դեպքում՝

- համապատասխան լիազորված կազմակերպությունների միջեւ Ռուսաստանի ՄԷՀ-ի եւ երրորդ պետության էներգահամակարգի զուգահեռ աշխատանքի ապահովում.

- Ռուսաստանի Դաշնության եւ երրորդ պետության համապատասխան տնտեսավարող սուբյեկտների միջեւ էլեկտրական էներգիայի միջպետական փոխհոսքերի փաստացի ժամային ծավալների մասին առեւտրային հաշվառման տվյալների փոխանակման կազմակերպում.

- էլեկտրական էներգիայի փաստացի սալդո–փոխհոսքերի եւ պլանային արժեքներից էլեկտրական էներգիայի փաստացի միջպետական սալդո–փոխհոսքերի ժամային շեղումների որոշում.

- Ռուսաստանի Դաշնության եւ երրորդ պետության տնտեսավարող սուբյեկտների միջեւ կնքված պայմանագրերով, Ռուսաստանի Դաշնության եւ երրորդ պետության սահմաններով փոխադրված էլեկտրական էներգիայի քանակի բաշխում՝ ներառյալ ՄՊՀ-ի ծավալների հաշվարկը.

- Ռուսաստանի Դաշնության եւ երրորդ պետության լիազորված տնտեսավարող սուբյեկտների միջեւ էլեկտրական էներգիայի առքուվաճառք՝ փաստացի փոխհոսքերի՝ Ռուսաստանի Դաշնության եւ երրորդ պետության սահմաններով էլեկտրական էներգիայի փոխադրման ժամանակ առաջացող պլանային փոխհոսքերից ժամային շեղումները կարգավորելու նպատակով:».

զ) լրացնել հետեւյալ բովանդակությամբ 6.4 եւ 6.5 կետերով՝

«6.4. Հայաստանի Հանրապետության տարածքում:

ՄՊՀ-ն իրականացվում է Հայաստանի Հանրապետության լիազորված պետական մարմնի կողմից հաստատվող տիպային ձեւաչափով կնքվող՝ էլեկտրական էներգիայի հաղորդման ծառայությունների մատուցման պայմանագրերի հիման վրա։ Ընդ որում, ՄՊՀ-ի իրականացման պայմանագրերում հաշվի են առնվում այդ հաղորդման առանձնահատկությունները, որոնք կապված են երրորդ երկրների էներգահամակարգերի միջոցով էլեկտրական էներգիայի հաղորդման հետ։

6.5. ՄՊՀ-ն իրականացնելիս երրորդ պետությունների տարածքներով Հայաստանի Հանրապետության եւ Ռուսաստանի Դաշնության միջեւ էլեկտրական էներգիայի (հզորության) հաղորդման անհրաժեշտության հետ կապված հարցերը կարգավորվում են երկկողմ հիմունքով երրորդ պետությունների համապատասխան տնտեսավարող սուբյեկտների հետ անդամ պետությունների՝ ՄՊՀ-ի իրականացման մեջ շահագրգռված տնտեսավարող սուբյեկտների կողմից։»։

7. 9-րդ բաժնում՝

ա) երրորդ պարբերությունը շարադրել հետեւյալ խմբագրությամբ՝

«- Ռուսաստանի ՄԷՀ-ով ՄՊՀ-ն իրականացնելիս ՄՊՀ-ի ծավալների ժամային մեծություններն ընդունվում են որպես համապատասխան պլանային արժեքներին հավասար, որոնք հաշվի են առնվել կարգավարական օրական գրաֆիկի մեջ։ Եթե ՄՊՀ-ն իրականացնելիս պահանջվում է Հայաստանի Հանրապետության եւ Ռուսաստանի Դաշնության միջեւ երրորդ պետությունների տարածքով էլեկտրական էներգիայի (հզորության) հաղորդում եւ էլեկտրական էներգիայի փոխհոսքերի փաստացի սալդոն՝ հաշվի առնելով սույն մեթոդաբանության 2.3.1 կետում սահմանված առաջնահերթությունը, փոքր է պլանային արժեքից, ապա ՄՊՀ-ի փաստացի ժամային ծավալն ըստ անդամ պետությունների շահագրգիռ տնտեսավարող սուբյեկտների հետ առեւտրային գործակալի պայմանագրերի,, ինչպես նաեւ էլեկտրական էներգիայի հաղորդման փաստացի ժամային ծավալն ըստ երրորդ պետության համապատասխան տնտեսավարող սուբյեկտի հետ էլեկտրական էներգիայի հաղորդման ծառայություններ մատուցելու պայմանագրի, ընդունվում են որպես հավասար այն արժեքին, որը Ռուսաստանի Դաշնության հետ երրորդ պետության եւ անդամ պետության հետ երրորդ պետության սահմանին էլեկտրական էներգիայի փաստացի սալդո-փոխհոսքերի համապատասխան արժեքներից նվազագույնն է.».

բ) տասներորդ պարբերության մեջ «Շեղումների» բառը փոխարինել «Այն դեպքում, երբ ՄՊՀ-ն իրականացնելիս չի պահանջվում էլեկտրական էներգիայի (հզորության) հաղորդում Հայաստանի Հանրապետության եւ Ռուսաստանի Դաշնության միջեւ, շեղումների» բառերով.

գ) տասներորդ պարբերությունից հետո լրացնել հետեւյալ բովանդակությամբ պարբերությամբ.

«Այն դեպքում, երբ ՄՊՀ-ն իրականացնելիս պահանջվում է էլեկտրական էներգիայի (հզորության) հաղորդում Հայաստանի Հանրապետության եւ Ռուսաստանի Դաշնության միջեւ, Ռուսաստանի Դաշնության սահմանին մատակարարման կետերում շեղումների փոխհատուցման նպատակով գնված եւ վաճառված էլեկտրական էներգիայի (հզորության)՝ հաշվարկի ժամանակ օգտագործվող քանակական եւ գնային պարամետրերը հաստատվում են Ռուսաստանի Դաշնության առեւտրային ենթակառուցվածքի կազմակերպությունների հաշվետու փաստաթղթերով, իսկ Հայաստանի Հանրապետության սահմանին՝ Հայաստանի Հանրապետության տարածքում հաշվարկային կենտրոնի ծառայություններ տրամադրող լիազորված կազմակերպության հաշվետու փաստաթղթերով։»։

Հոդված 2

Սույն արձանագրությունն ուժի մեջ է մտնում դրա ուժի մեջ մտնելու համար անհրաժեշտ ներպետական ընթացակարգերն անդամ պետությունների կողմից կատարվելու մասին վերջին գրավոր ծանուցումն ավանդապահի կողմից դիվանագիտական ուղիներով ստանալու օրվանից։

Կատարված է \_\_\_\_\_\_\_\_\_ քաղաքում 20 թվականի \_\_\_\_\_\_\_\_ \_\_\_-ին, մեկ բնօրինակից՝ ռուսերենով։

Սույն արձանագրության բնօրինակը պահվում է Եվրասիական տնտեսական հանձնաժողովում, որը՝ որպես սույն արձանագրության ավանդապահ, յուրաքանչյուր անդամ պետություն կուղարկի դրա հաստատված պատճենը։

|  |  |  |  |  |
| --- | --- | --- | --- | --- |
| Հայաստանի Հանրապետության կողմից՝ | Բելառուսի Հանրապետության կողմից՝ | Ղազախստանի Հանրապետության կողմից՝ | Ղրղզստանի Հանրապետության կողմից՝ | Ռուսաստանի Դաշնության կողմից՝ |